钦定古今图书集成/理学汇编/学行典/第077卷 > 孔丛子 > 《记义》
## 钦定古今图书集成/理学汇编/学行典/第077卷 > 孔丛子 > 《记义》

孔子使宰予使于楚，楚昭王以安车象饰，因宰予以
遗孔子焉。宰予曰：“夫子无以此为也。”王曰：“何故？”对曰：
“臣以其用思其所在观之，有以知其然。”王曰：“言之。”宰
予对曰：“自臣侍从夫子以来，窃见其言不离道，动不
违仁，贵义尚德，清素好俭。仕而有禄，不以为积；不合
则去，退无吝心；妻不服彩，妾不衣帛；车器不雕，马不
食粟，道行则乐其治，不行则乐其身，此所以为夫子
也。若夫观目之丽靡，窈窕之淫音，夫子过之弗之视，
遇之弗之听也，故臣知夫子之无用此车也。”王曰：“然
则夫子何欲而可？”对曰：“方今天下道德，寝息其志欲
兴而行之，天下诚有欲治之君，能行其道，则夫子虽
使徒步以朝，固犹为之，何必远辱君之重贶乎？”王曰：
“乃今而后，知孔子之德也大矣！”宰予归，以告孔子。孔
子曰：“二三子以予之言何如？”子贡对曰：“未尽夫子之
美也。夫子德高则配天，深则配海，若予之言行，事之
实也。”夫子曰：“夫言贵实，使人信之，舍实何称乎？是赐
之华，不若予之实也。”